Урок беларускай літаратуры ў 6 класе

настаўніка ДУА “Махроўская сярэдняя школа”

Гліннік Алёны Андрэеўны

**Тэма:** Янка Брыль “Над зямлёй – красавіцкае неба…” (лірычная мініяцюра)

**Мэта:** стварыць умовы для разумення вучнямі свету мастацкай прозы – лірычнай мініяцюры Я. Брыля “Над зямлёй – красавіцкае неба”

**Задачы:**

* + - * пазнаёміцца з творам Я. Брыля;
      * спрыяць развіццю ўмення бачыць карціны навакольнага свету паводле аўтарскіх апісанняў;
* спрыяць развіццю ўменняў шасцікласнікаў аналізаваць пейзажныя замалёўкі на

наяўнасць тропаў, вызначаць ролю тропаў у выяўленні хараства навакольнага свету; супастаўляць пейзажную замалёўку з творамі жывапісу і музыкі, сугучнымі па тэматыцы і настроі;

* зацікавіць вучняў матэрыялам урока праз выкарыстанне сучасных інфармацыйных тэхналогій;
* спрыяць выхаванню пачуцця прыгожага ад судакранання з прыродай і музыкай

**Абсталяванне:** прэзентацыя да ўрока (дадатак 1); эпіграф на дошцы; музычныя запісы; тэлефоны вучняў; карткі са штрых-кодамі; выстава кніг Янкі Брыля

Эпіграф:  
Краса прыроды кліча да чысціні душы.  
                                              Янка Брыль

**Ход урока**

**I. АРГАНІЗАЦЫЙНЫ МОМАНТ (метад “Пажаданне”)**

* Добры дзень, сядайце, калі ласка.
* Чаго б вы пажадалі сваім аднакласнікам на сённяшнім уроку? (слайд 2)
* Я жадаю ўсім вам быць уважлівымі, стараннымі, паказаць свае найлепшыя якасці і атрымаць добрыя адзнакі.

**II. ПРАВЕРКА Д/З** (слайд 3)

1. Выразнае чытанне верша Рыгора Барадуліна “Уцякала зіма ад вясны”– 2 вучні **АДЗНАКІ**
2. На мінулым уроку мы з вамі пазнаёміліся з паняццем увасабленне.

Давайце ўспомнім, што такое ўвасабленне, назавем увасабленні ў вершы Рыгора Барадуліна “Уцякала зіма ад вясны” – калектыўна

1. Якая ж роля ўвасабленняў у мастацкіх творах? Знайдзіце і зачытайце адказ у артыкуле “Пра ўвасабленне”, с. 111 - 113

**III. НОВЫ МАТЭРЫЯЛ**

Настаўнік:

* Паслухайце вершаваныя радкі Міколы Хведаровіча:  
  Мы ездзім далёка за мора  
  Чужыя глядзець гарады,   
  Шукаем скалістыя горы,  
  Азёры крыштальнай вады.  
  І часта, так часта бывае,  
  Што мы ў сумятлівым жыцці  
  Мінаем і не заўважаем   
  Красу сваіх родных мясцін.
* Як вы зразумелі пачутае? (адказы вучняў)

Настаўнік:

* Я заклікаю вас навучыцца бачыць прыгажосць родных мясцін, прыгажосць беларускай прыроды. Творы з раздзела, які мы зараз вывучаем, – “Каляндар роднай прыроды» – вам у гэтым дапамогуць.  
  – Сёння мы пазнаёмімся з лірычнай мініяцюрай Янкі Брыля “Над зямлёй – красавіцкае неба…”, с.114 (слайд 4). Давайце разам сфармулюем задачы нашага ўрока (слайд 5):
* **Пазнаёмімся** (з лірычнай мініяцюрай Я. Брыля);
* **будзем вучыцца** (уяўляць карціны прыроды паводле аўтарскіх апісанняў; выразна чытаць пейзажныя празаічныя апісанні;
* **будзем аналізаваць** пейзажную замалёўку на наяўнасць мастацкіх тропаў, вызначаць іх ролю ў творы

Настаўнік (дадае задачы ўрока, не названыя вучнямі):

**–** Запішыце дату і тэму ўрока ў сшыткі (слайд 4)

Слайд 6

Настаўнік:

Янка Брыль – беларускі пісьменнік, Народны пісьменнік БССР (запісаць у сшыткі гады жыцця пісьменніка)**.** На ўроку дадатковага чытання мы з вамі ўжо разбіралі яго апавяданне “Маці”. У 7 класе мы прачытаем урывак з аповесці “Сірочы хлеб”, а больш падрабязна з творчасцю Янкі Брыля будзем знаёміцца ў старэйшых класах.

Янка Брыль пісаў апавяданні, аповесці, вядомы і як аўтар рамана, складаў творы для дзяцей, быў перакладчыкам (звяртаемся да выставы кніг Я. Брыля). Але менавіта мініяцюра стала тым жанрам, які найбольш поўна раскрыў унутраны свет пісьменніка.

* Што ж такое лірычная мініяцюра? Запішыце азначэнне паняцця ў сшыткі (слайд 7)

Настаўнік: Зараз давайце звернемся да тэксту лірычнай мініяцюры, с. 114 і паглядзім відэаролік (Прагляд відэароліка з выкарыстаннем мультымедыйнай устаноўкі, дадатак 2)

Настаўнік:

* Самастойна перачытайце тэкст твора і адзначце алоўкам незразумелыя словы.
* Тлумачэнне незразумелых слоў праз рускія адпаведнікі і слайды 8-18 прэзентацыі). Запіс значэння асобных слоў у сшыткі (па жаданні вучняў)

Настаўнік:

* Прачытаем мініяцюру самастойна, потым уголас “па ланцужку” па адным сказе, 1 вучнем выразна (за прыгожае прачытанне настаўнік можа паставіць адзнаку)

Настаўнік:

* Малайцы! Давайце падвядзём вынікі на гэтым этапе ўрока. Якую задачу ўрока мы ўжо выканалі? (пазнаёміліся з творам Я. Брыля, даведаліся, што такое лірычная мініяцюра, вучыліся выразна чытаць твор)

Настаўнік:

* Якая тэма лірычнай мініяцюры? (тэма прыроды - надыход вясны)
* З дапамогай якіх вобразаў Я. Брыль паказвае нам вясну?
* **Зрокавыя вобразы** (вучні называюць і па адным выходзяць і запісваюць на дошцы): неба, воблакі, жаўранкі, зямля, рунь, узгоркі, вёскі, даліна, рэчанька, коцікі, пчолы, бярозы, стрэхі хат, шпакі, трактар
* Для чаго аўтар выкарыстоўвае так многа зрокавых вобразаў? (каб маляўніча апісаць прыроду і паказаць змены ў ёй з надыходам вясны).
* **Слыхавыя вобразы** – на дошцы: грукоча трактар, гул трактара

– Як вы думаеце, а чаму так мала слыхавых вобразаў? (зямля толькі прачынаецца пасля зімы, птушак яшчэ мала, палявыя работы толькі пачаліся)

Настаўнік:

* Так, для таго каб паказаць маляўнічасць вясновага пейзажу амаль у кожным радку пісьменнік стварае непаўторныя па хараству вобразы. Ёсць у творы і такія **радкі: “Паміж вёскамі, на лугавой даліне, цячэ апетая ў сардэчнай песні рэчанька”. Якую народную песню мае на ўвазе аўтар твора? Прыгадайце радкі з гэтай песні (**Аўтар мае на ўвазе народную песню «Рэчанька” (с.74 падручніка); праслухоўванне часткі песні https://muzofond.fm/search/%D1%80%D1%8D%D1%87%D0%B0%D0%BD%D1%8C%D0%BA%D0%B0
* **Скажыце, а ці можна ўявіць беларускі пейзаж без рэк, рэчак, рачулак? (адказы вучняў) (рэкі надаюць адметнасць беларускім краявідам, гэта неад’емная частка беларускага пейзажу, Беларусь – сінявокая, гэта край лясоў, рэк і азёр. Без рэк і рэчак нельга ўявіць беларускі пейзаж)**
* Які настрой, на вашу думку, перададзены ў тэксце? (радасць ад таго, што зямля ажывае пасля доўгай зімы).

– Так, аўтар заўважае змены ў прыродзе і радуецца, што доўгая халодная зіма адступае.

Настаўнік: Красавік, як і іншыя месяцы года, займаў важнае месца ў земляробчым календары. Існуе мноства народных прыкмет пра красавік, якімі людзі кіраваліся, бо трэба было ў час араць зямлю, у час сеяць, каб восенню сабраць добры ўраджай.

* Індывідуальнае заданне (выступленне падрыхтаванага вучня з паведамленнем пра красавіцкія прыкметы) **АДЗНАКА**
* Хто ведае, чаму красавік мае такую назву? (Назва чацвёртага месяца года – красавіка – паходзіць ад слова "красаваць", бо ў ім з`яўляюцца першыя краскі-кветкі. Цікава, што пра гэты месяц кажуць, што ён зіму з летам сплятае і кліча ў поле, што ён месяц шумлівай вады і захавальнік веснавога шуму. А ў часы Францыска Скарыны красавік называлі словам кветень. У прыватнасці, яго ўжывае Ф.Скарына ў "Малой падарожнай кніжыцы". Такая форма захавалася ў наш час ва ўкраінскай мове – квітень [квітэнь])

**lV. РЭЛАКСАЦЫЙНАЯ ПАЎЗА (Ютуб** <https://yandex.by/video/preview/?text=чайковский+времена+года+апрель>)

* Ці спадабаўся вам ролік? А мелодыя? Думаю, вы атрымалі толькі станоўчыя эмоцыі. Працягваем аналіз лірычнай мініяцюры. Будзеце працаваць самастойна:
* **Першы рад**  выпісвае ў сшыткі **ЭПІТЭТЫ (**красавіцкае неба, белыя воблакі, халаднаватая просінь, зямля светла-шэрая, сакавіта-цёмная (вільготная – таму сакавітая, цёмная, бо мокрая), лагодныя шэрыя ўзгоркі, сардэчная песня, маладзенькая сцежка)
* **Другі рад** выпісвае **МЕТАФАРЫ** (ахапкі воблакаў (як ахапкі кветак), плуг не хадзіў (як бусел), зямля раскрытая (як кніга), безліч парасткаў грэецца, ажывае зеляніна, пчолы завіхаюцца (як людзі)
* **Трэці рад** – словы з памяншальна-ласкальнымі суфіксамі і колеры (рэчанька, маладзенькай; белы, сіні, зялёны, шэры)

– Іх роля? (паказаць адносіны лірычнага героя да таго, аб чым ён піша; хараство навакольнага свету, што ён пачынае набываць квяцістасць – розныя колеры).

– Ці багаты на эпітэты і метафары гэты твор? (Так)

* Якая ж роля гэтых мастацкіх сродкаў? (Яны неабходны для больш глыбокага эмацыянальнага ўвасаблення пісьменніцкага настрою. Без мастацкіх сродкаў не будзе адчування настрою, пачуццяў, прыгажосці мовы, а без гэтага лірычная мініяцюра існаваць не можа).

**Настаўнік.** Малайцы! Якую задачу мы выканалі на гэтым этапе ўрока? (вучыліся бачыць карціны навакольнага свету паводле аўтарскіх апісанняў, прааналізавалі твор на наяўнасць сродкаў мастацкай выразнасці, вызначылі іх ролю). Давайце падумаем і скажам, хто ж з вас быў самым актыўным пры выкананні гэтага задання і заслугоўвае добрай адзнакі або дадатковага бала да агульнай адзнакі за ўрок? (выказванні вучняў, настаўнік улічвае меркаванні дзяцей і ацэньвае некаторых з іх, іншым дае магчымасць павысіць адзнаку)

* **Разгледзьце на другім форзацы падручніка рэпрадукцыю карціны Ферд*ы*нанда Р*у*шчыца «Вясна». Якой паўстае вясновая прырода на мастацкім палатне? Параўнайце вобразы вясны, створаныя мастаком і пісьменнікам (калектыўна)**

У цэнтры кампазіцыі твора — шпакоўня (у творы Я. Брыля – шпакі), якая акружана галлём дрэў і кустоўя. Толькі-толькі на свет прабіліся першыя маленькія лісточкі, неба блакітна-шэрае, просінь. Расліннасць цягнецца ўверх, быццам заклікае вясну, каб тая хутчэй прыйшла. Колеры?

* Вывад: бачанне вясны Я.Брыля і Ф.Рушчыца ў многім сугучнае: гэта і светла-шэрая зямля, ажыўленне зеляніны руні, бачна, што і пісьменнік і мастак апісваюць сялянскі пейзаж, ад карціны і літаратурнага твора павівае свежасцю, блізкім цяплом, пахам маладога лісця. Колеры празрыстыя, светлыя, цёплыя, прасякнуты святлом.
* Дастаньце, калі ласка, тэлефоны. Мы выкарыстаем сканер для QR- кодаў. На партах у вас ляжаць лісты са штрыхкодамі (Дадатак 3). Выявім, як вы засвоілі матэрыял урока.

(вучні працуюць самастойна, настаўнік правярае, першых двух вучняў, калі яны выканалі заданне правільна, ацэньвае добрымі адзнакамі, адзнакі каменціруе)

* **Праца з эпіграфам**. Наш урок хутка скончыцца. Давайце яшчэ раз прачытаем эпіграф да нашага ўрока – выказванне Я.Брыля. Як вы яго разумееце?

(Прыгажосць прыроды знаходзіць водгук  у нашых душах.  Яна ўплывае на наш настой. Калі свеціць сонейка, нам весела, калі ідзе дождж,  на вуліцы халодны вецер, то настрой сумны. Ёсць свая непаўторная прыгажосць у кожнай пары года. Той чалавек, які ўмее бачыць і тонка адчуваць прыроду, сапраўды мае чыстую душу.)  
Настаўнік:

* Закончыць наш урок мне хочацца словамі Я.Коласа: “Прырода –найцікавейшая кніга, якая разгорнута перад вачамі кожнага з нас. Чытаць гэту кнігу, умець адгадаць яе мнагалучныя напісы – хіба ж гэта не ёсць шчасце?“

**Vl. РЭФЛЕКСІЯ.**

– Ці выканалі мы тыя задачы, якія ставілі перад сабой у пачатку ўрока?

– Зараз вазьміце адзін з двух лістоў, што ляжаць на партах і прымацуйце на дошку. Так мы даведаемся, ці спадабаўся вам урок (дадатак 4).

**Д/з:** с. 114 (выр. чыт.),

па жаданні – намаляваць ілюстрацыю да твора